Наредба за изменение на Наредба (2004:864) за определяне времето на управление на превозното средство, почивките на водачите и за тахографите

Обнародвана на 22 април 2021 г.

Правят се следните изменения в Наредба 2004:864, свързани с правилата за продължителността на управлението на превозното средство, почивките на шофьорите и тахографите:

Раздел 5
§ 1 Транспортната агенция на Швеция e компетентният орган съгласно чл. 26.1, 26.7, 26.7а, 28.1, 29.2 и 29.4 от Регламент (ЕС) 165/2014, който отговаря за изпълнението на правилата в Швеция съгласно, регламентирани в чл. 26.4, чл. 30 и чл. 31 от този регламент.
Транспортната агенция разглежда също така въпросите, свързани с издаването на пътната карта на водача на превозното средство, както и с нейното отнемане, съгласно § 8.
§ 3 Пътната карта на водача е валидна за срок от 5 години. Контролната карта е валидна за срок от 2 години. Картата на превозвача е валидна за срок от 1 година.
Не се счита за валидна пътна карта, която е отнета или обявена за невалидна.
Раздел 6
§ 3 Доказателство за разходите, свързани с настаняването за живеене на водача извън превозното средство, се заплащат от превозвача съгласно чл. 8.8, ал. 2 от Регламент (ЕС) 165/2014 и се съхраняват най-малко 1 година при условия, позволяващи тяхната последваща проверка от компетентен орган.
Раздел 8
§ 1 Транспортната агенция на Швеция e компетентният орган съгласно чл. 22.2 и 22.3 от Регламент (ЕС) 561/2006 и чл. 40 от Регламент (ЕС) 165/2014, който отговаря за изпълнението на правилата в Швеция така като това е определено в чл. 17.2 и 22.1 от Регламент (ЕС) 561/2006.
Раздел 9
§ 1 Налага се глоба на този, който умишлено възпрепятства или затрудни извършването на контрол съгласно тази наредба или наруши чл. 32.3 от Регламент (ЕС) 165/2014 във връзка с Регламент (ЕС) 2020/1054.
§ 2 Налага се глоба на този, който умишлено или по небрежност
1.	предостави неверни данни в молба за одобрение или
2.	наруши забраната, посочена в чл. 16.4 от Регламент (ЕС) 165/2014 във връзка с Регламент (ЕС) 2020/1054.
Отговорността по т. 1 не се реализира, когато неверните данни в молбата за одобрение не биха повлияли вземането на решение за одобрение, или когато нямат за цел въвеждането в заблуда.
§ 3 Парична глоба се налага на този, който без разрешение умишлено забави пломбирането на тахографската техника съгласно чл. 22.5 от Регламент (ЕС) 165/2014 по смисъла на Регламент (ЕС) 2020/1054.
§ 4 Парична глоба се налага на този член от екипажа в превозното средство, който умишлено или по небрежност наруши чл. 5.1 от Регламент (ЕС) 561/2006 във връзка с  Регламент (ЕС) 2020/1054.
§ 5 Парична глоба се налага на този шофьор, който умишлено или по небрежност наруши:
1.	чл. 6, чл. 7, чл. 8.2, чл. 8.5 – 8.6а, ал.1 или чл. 12, ал. 3 от Регламент (ЕС) 561/2006 във връзка с Регламент (ЕС) 2020/1054 или
2.	чл. 3.1, чл. 27.2, чл. 32.1, чл. 33.1, ал. 3, чл. 34, чл. 36.1, чл. 37.1, ал. 2 или чл. 37.2 от Регламент (ЕС) 165/2014 във връзка с Регламент (ЕС) 2020/1054.
Правилата за налагане на имуществени санкции за някои по-леки нарушения, извършени извън Швеция, са посочени в § 9.
§ 7 Имуществена санкция следва да се наложи на този превозвач (транспортно предприятие), който наруши:
1.	чл. 8.8, ал. 2, чл. 8.8а, чл. 10.1, чл. 10.2 или чл. 10.4 Регламент (ЕС) 561/2006 във връзка с Регламент (ЕС) 2020/1054,
2.	чл. 33.1, ал. 1 и 2 или чл. 37.1, ал. 1 от Регламент (ЕС) 165/2014 във връзка с Регламент (ЕС) 2020/1054.
3.	чл. 33.2 от Регламент (ЕС) 165/2014 във връзка с Регламент (ЕС) 2020/1054 или
4.	раздел 5, § 7 относно картата на превозвача.
Имуществена санкция по т. 1, част 3 и част 2 от приложението, може да бъде налагана само ако контролиращият орган не е получил част от поисканите данни в достатъчна степен, или ако предоставените данни са били толкова оскъдни, че е било невъзможно да се осъществи контрол. При определянето на общия размер на санкцията за съответното нарушението следва да се прилага раздел 10, § 3, ал. 2 и ал. 3.
Отговорността на превозвача по т. 1 се реализира дори ако нарушенията са извършени в друга държава в рамките на ЕИП или в Швейцария. Не може да бъде налагана два пъти санкция за едно и също нарушение.
§ 7 а Имуществена санкция се налага на този предприемач, който наруши:
1.	чл. 10.4 от Регламент (ЕС) 561/2006 във връзка с Регламент (ЕС) 2020/1054,
2.	чл. 22.1 или чл. 22.2 от Регламент (ЕС) 165/2014 във връзка с Регламент (ЕС) 2020/1054.
3.	раздел 5, § 6
4.	раздел 5, § 7 относно карта на превозвача
Отговорността на превозвача по т. 1 се реализира дори ако нарушенията са извършени в друга държава в рамките на ЕИП или в Швейцария. Не може да бъде налагана два пъти санкция за едно и също нарушение.
§ 8 В случаите, посочени в § 4, § 5, § 6 или § 9 имуществената санкция следва да се наложи на превозвача, ако той не е направил необходимото, за да предотврати извършването на нарушението.
Имуществена санкция се налага на превозвача, чийто водач на транспортно средство не е упражнил правото на почивка, предвидено в чл. 8.8, ал. 1 от Регламент (ЕС) 561/2006 във връзка с Регламент (ЕС) 2020/1054 по начин, предвиден в този член, и превозвачът не е направил необходимото, за да предотврати това.
Отговорността на превозвача по т. 1 се реализира дори ако нарушенията са извършени в друга държава в рамките на ЕИП или в Швейцария. Не може да бъде налагана два пъти санкция за едно и също нарушение.
§ 9 Имуществена санкция следва да се наложи на този водач, който е нарушил чл. 6, чл. 7, чл. 8.2, чл. 8.5 – чл. 8.6а, ал. 1 или чл. 12, ал. 3 от Регламент (ЕС) 561/2006 във връзка с Регламент (ЕС) 2020/1054, ако нарушението е извършено в друга държава в рамките на ЕИП и Швейцария и нарушението е открито в Швеция. Не може да бъде налагана два пъти санкция за едно и също нарушение.
Раздел 10
§ 5 На водач, на който следва да се наложи санкция на основание раздел 9, § 7 т. 1, § 8, т. 1 или т. 2 или на основание § 9, който няма пребиваване в Швеция, полицай или пътен инспектор може да определи предварителна санкция.
Предварителният размер се изчислява съобразно § 3.
Предварителната санкция следва да се плати в полицията.

1.	Тази наредба влиза в сила на 24 май 2021 г.
2.	Старите разпоредби важат все още за тези нарушения, които са извършени преди влизането в сила на тази наредба.

Приложение

1. Размер на санкциите съгласно раздел 9, §§ 7-9 от настоящата наредба
Неизпълнение на Регламент (ЕС) 561/2006
Наредбата определя различен размер на санкциите в зависимост от сериозността на нарушението. Предвидени са 4 степени на сериозност на нарушението – изключително сериозно нарушение (SAÖ), много сериозно нарушение (МАÖ), сериозно нарушение (AÖ) и маловажно нарушение (MÖ).

A.	По отношение на състава на екипажа на превозното средство в чл. 6 от Регламент (ЕС) 561/2006 е определена най-ниската възможна минимална възраст за контрольорите в превозното средство. Ако този праг не бъде спазен, за сериозно нарушение е предвидена имуществена санкция от 1 000 крони.
B.	Продължителността на времето на управление на превозното средство
Продължителност на управлението на превозното средство през деня – чл. 6.1 от Регламент (ЕС) 561/2006):
-	Управлението на превозното средство през деня не бива да надвишава 9 часа, освен ако не е посочено изрично удължаването му до 10 часа. За всяко надвишаване над 9 часа управление е фиксиран съответен размер на санкцията в зависимост от степента на сериозност на нарушението, като за всеки просрочен час след 12 часа непрекъснато управление размерът на санкцията се увеличава с 500 крони.
-	Ако управлението на превозното средство през деня надвишава с 50% или повече определеното време за управление от 9 часа без почивки, направени през интервал не по-малък от 4.5 часа, санкцията е в размер на 8 000 крони, а нарушението се квалифицира като изключително сериозно нарушение (SAÖ). За всеки просрочен час над 50% от определените часове за управление от 9 ч. санкцията нараства с 1 000 крони.
-	ако е посочено изрично удължаването на времето на управление до 10 часа и то бъде просрочено, за всяко надвишаване над 10 часа управление е фиксиран съответен размер на санкцията в зависимост от степента на сериозност на нарушението, като за всеки просрочен час размерът на санкцията се увеличава с 500 крони.
-	Ако управлението на превозното средство през деня надвишава с 50% или повече определеното време за управление от 10 часа без почивки, направени за не по-малко от 4.5 часа, санкцията е в размер на 8 000 крони, а нарушението се квалифицира като изключително сериозно нарушение (SAÖ). За всеки просрочен час над 50% от определените часове за управление от 10 ч. санкцията нараства с 1 000 крони.
Седмична продължителност на управлението на превозното средство – чл. 6.2 от Регламент (ЕС) 561/2006):
-	Управлението на превозното средство през седмицата не бива да надвишава 56 часа. За всяко надвишаване над 56 часа управление е фиксиран съответен размер на санкцията в зависимост от степента на сериозност на нарушението, като това нарушение се смята за изключително сериозно, ако то надвишава с 25% фиксираното време от 56 часа. Предвидени са и квалифицирани състави на нарушението за случаите на надвишаване на часовете за управление общо за две последователни седмици, както и за надвишаване с 25% на часовете за управление общо за две последователни седмици.
C.	Почивки по време на шофиране съобразно чл. 7 от Регламент (ЕС) 561/2006)
Предвидена е парична санкция при нарушаване на изискването за почивка на водачите на превозното средство след максимум 4.5 часа управление, като нейният размер се определя от степента на просрочването на времето след установените 4.5 часа, при което колкото по-голямо е просроченото време, толкова по-висока е степента на сериозност на нарушението и съответно размерът на санкцията. Тя може да варира от 500 крони за маловажно нарушение (MÖ) до 4 000 крони много сериозно нарушение (МАÖ), като при всяко просрочване на времето след 6.5 час за период от 1 час санкцията нараства с 500 крони.
D.	Почивки на шофьорите за денонощието съобразно чл. 8.2 от Регламент (ЕС) 561/2006
Шофьорите следва да имат почивка от 11 непрекъснати часа на денонощие.
-	Предвидена е парична санкция при нарушаване на изискването за почивка на водачите на превозното средство най-малко от 11 часа на денонощие, ако предварително не е посочено, че ще се почива по-малко от 11 часа, като нейният размер се определя от редуцирането на времето от 11 часа, при което колкото по-голямо е редуцирането, толкова по-висока е степента на сериозност на нарушението и съответно размерът на санкцията. Тя може да варира от 500 крони за маловажно нарушение (MÖ) до 4 000 крони много сериозно нарушение (МАÖ), като при всяко редуциране на времето за почивка в денонощието под 8 часа санкцията нараства с 500 крони.
-	Предвидена е парична санкция при нарушаване на изискването за почивка на водачите на превозното средство най-малко от 9 часа на денонощие, когато предварително е посочено, че водачът ще почива 9 часа в денонощието, като нейният размер се определя от редуцирането на времето от 9 часа, при което колкото по-голямо е редуцирането, толкова по-висока е степента на сериозност на нарушението и съответно размерът на санкцията. Тя може да варира от 500 крони за маловажно нарушение (MÖ) до 4 000 крони много сериозно нарушение (МАÖ), като при всяко редуциране на времето за почивка в денонощието под 6 часа санкцията нараства с 500 крони.
-	При неправомерно разделяне на времето за почивка на денонощието (по-малко от 3+9 часа) е предвидена имуществена санкция, която може да варира от 500 крони за маловажно нарушение (MÖ) до 4 000 крони много сериозно нарушение (МАÖ), като при всяко редуциране на времето за почивка в денонощието под 6 часа санкцията нараства с 500 крони.
-	Неправомерно нарушаване на изискването за почивка най-малко от 9 часа в денонощието, когато шофирането се осъществява екипно при смяна на шофьорите (чл. 8.5 от Регламент (ЕС) 561/2006). Предвидена е имуществена санкция, която може да варира от 500 крони за маловажно нарушение (MÖ) до 4 000 крони много сериозно нарушение (МАÖ), като при всяко редуциране на времето за почивка в денонощието под 6 часа санкцията нараства с 500 крони.
-	Предвидена е парична санкция при нарушаване на изискването за почивка на водачите на превозното средство най-малко от 24 часа на седмица – т.н. намалена седмична почивка, съгласно чл. 8.5 от Регламент (ЕС) 561/2006). Тя може да варира от 500 крони за маловажно нарушение (MÖ) до 4 000 крони много сериозно нарушение (МАÖ), като при всяко редуциране с 2 часа на времето за почивка в седмицата под 22 часа санкцията нараства с 500 крони.
-	Предвидена е парична санкция при нарушаване на изискването за почивка на водачите на превозното средство най-малко от 48 часа в случаите когато не е посочено редуцирано време за седмична почивка и се осъществява т.н. нормална седмична почивка. Тя може да варира от 500 крони за маловажно нарушение (MÖ) до 4 000 крони много сериозно нарушение (МАÖ), като при всяко редуциране с 3 часа на времето за почивка в седмицата под 36 часа санкцията нараства с 500 крони.
-	Санкция от 500 до 4 000 крони е предвидена и в случаите, когато седмичната почивка започне по-късно от края на шест 24-часови периода от края на предишната седмична почивка.
Е. Изключение по отношение на 12-те дни
Шофьорите имат право да отлагат седмичната почивка за максимален период от 12 дни, започвайки с края на последния интервал на почивка, който са имали. При неспазване на този интервал са предвидени съответни имуществени санкции.
F. Организация на труда
Определя се размер на имуществените санкции при неспазване на чл. 10.1, чл. 10.2 и чл. 10.4 от Регламент (ЕС) 561/2006.

Неизпълнение на разпоредби от Регламент (ЕС) 165/2014
G. Инсталация на тахографа
Предвидена е имуществена санкция при неизпълнение на изискванията на чл. 31.1 и чл. 22.2 от Регламент (ЕС) 165/2014 за инсталиране и пломбиране на тахографа от лицензирани монтьори или сервизи.
H. Използване на тахографа, пътната карта на водача и записващия диск
В тази секция са определени размерите на имуществени санкциите, които следва да се налагат при установено нарушение на разпоредбите на чл. 23.1, чл. 27, чл. 32.1, чл. 33.1, чл. 33.2, 34.1, чл. 34.2, чл. 34.3, чл. 34.4, чл. 34.5 от Регламент (ЕС) 165/2014, като например:
Използване на тахограф, който не е преминал преглед при одобрен сервиз; шофьорът притежава или използва повече от една пътна карта; шофьорът използва подправена пътна карта; тахографът не работи правилно или се използва по неправилен начин; липсват изцяло или отчасти данни за шофьора или превозното средство, погрешно използване на записващия диск; използване на записващия диск или на пътната карта на шофьора за период по-дълъг от указания в тях; използване на замърсени или увредени записващ диск или пътната карта на шофьора, неправилно използване на реглажа и др.
I. Предоставяне на данни при контрол
В тази секция са определени размерите на имуществени санкциите, които следва да се налагат при установено нарушение на разпоредбите по чл. 36 от Регламент (ЕС) 165/2014, като например:
Отказ на водача да бъде проверен; невъзможност на водача да предостави данни от текущия ден и последните 28 дни; водачът не представи пътна карта и др.
J. Тахографът не работи според изискванията
В тази секция са определени размерите на имуществени санкциите, които следва да се налагат при установено нарушение на разпоредбите по чл. 37.1, чл. 37.2 и чл. 22.1 от Регламент (ЕС) 165/2014, като например:
Тахографът не е поправен от лицензиран монтьор или сервиз или когато водачът не е предоставял данни в периода, в който тахографът не е работил и поради това не е регистрирал данни.
К. Липсващи данни
В тази секция са определени размерите на имуществени санкциите, които следва да се налагат при установено нарушение на разпоредбите по чл. 34.6, чл. 34.7 от Регламент (ЕС) 165/2014, като например:
Липсва посочено фамилно име върху записващия диск; липсва собствено име върху записващия диск, не е отбелязанa начална или крайна дата върху записващия диск; липсват данни за началната точка, откъдето пътуването е започнало; не е посочен регистрационен номер върху диска, липсват данни за началното стартиране на брояча за изминатите километри или за крайното замерване; не е въведено означението за националната принадлежност.
Неизпълнение на някои допълнителни изисквания по Регламент (ЕС) 561/2006 и Регламент (ЕС) 165/2014
В тази секция са определени размерите на имуществени санкциите, които следва да се налагат при установено нарушение на разпоредбите по чл. 8.8, чл. 8.8а и чл. 12 от Регламент (ЕС) 165/2014, както и на чл. 34.5 от Регламент (ЕС) 165/2014.
L. Санкции при неизпълнение на настоящата наредба
В тази секция са предвидени имуществени санкции при неизпълнение разпоредбите на § 6 и § 7 от настоящата наредба.

2. Санкции при неосъществен контрол от превозвача (транспортното предприятие) съобразно разпоредбите на чл. 33.2 от Регламент (ЕС) 165/2014

Адаптиран превод: Кр. Темелкова, преводач в посолството в Стокхолм